الاسپرانتو (Esperanto) هى لغة مصنوعة. و هى اكتر لغة مصنوعة منتشرة فى العالم. و هى لغة ابتكرت مخصوص عشان تكون سهلة في التعلم. لودڤيك وازاش زامينهوف (Ludwik Łazarz Zamenhof), البروفيسور البولندى، ابتكرها فى أواخر القرن ال19. البروفيسور زامينهوف ابتكر الاسپرانتو لأنه كان عايز لغة بسيطة ممكن لكل الناس يتعلموها بسهولة، و بكدا هيتمكن البشر من مختلف مناطق العالم من التواصل. اسم كلمة "اسپرانتو" جه من الاسم "زامينهوف" اختاره لـنفسه لما كتب الكتاب الأول عن اللغة الجديدة "Lingvo internacia. Antaŭparolo kaj plena lernolibro" (لغة دولية- المُقدّمة و الكتاب الكامِل"). الكتاب صدر فى سنة 1887. الاسم الذي استعمله لما كان بيكتب الكتاب كان:"Doktoro Esperanto". زامينهوف كان عايز يعمل لغه سهله عشان يزوّد التفاهم الدولى. الهدف, انهُ يدّى لغه دوليه, و تبقى اللغه التانيه العالميه, و ماتاخدش مكان اللغات الوطنيه. الهدف ده كان مشترك بين اللى بيتكلمو اسپرانتو فى السنين الاولانيه من حركه الاسپرانتو. بعد كده, اللى بيتكلمو اسپرانتو ابتدو يشوفو ان اللغه و الثقافه اللى كانت مشتركه بينهم, هى بتاعتهم, حتى لو الاسپرانتو ماختارتهاش الاُمم المتحده او حتى منظمات دوليه تانيه.